CELEX: 62010TN0292
Language: et
Date: 2010-07-01 00:00:00
Title: Kohtuasi T-292/10: 1. juulil 2010 esitatud hagi — Monty Program versus komisjon

25.9.2010   
            
            
               ET
            
            
               Euroopa Liidu Teataja
            
            
               C 260/15
            
         1. juulil 2010 esitatud hagi — Monty Program versus komisjon
   (Kohtuasi T-292/10)
   ()
   2010/C 260/21
   Kohtumenetluse keel: inglise
   
      Pooled
   
   
      Hageja: Monty Program AB (Tuusula, Soome) (esindajad: advokaat H. Anttilainen-Mochnacz ja solicitor C. Pouncey)
   
      Kostja: Euroopa Komisjon
   
      Hageja nõuded
   
   
               —
            
            
               tühistada komisjoni 21. jaanuari 2010. aasta otsuse nr K(2010) 142 lõplik artikkel 1 (juhtum COMP/M.5529 — Oracle/Sun Microsystems); ja
            
         
               —
            
            
               mõista hageja kohtukulud välja komisjonilt.
            
         
      Väited ja peamised argumendid
   
   Hageja soovib oma hagiavalduses ELTL artiklile 263 tuginedes komisjoni 21. jaanuari 2010. aasta otsuse nr K(2010) 142 lõplik artikli 1 (juhtum COMP/M.5529 — Oracle/Sun Microsystems) tühistamist, millega tunnistatakse äriühingu Oracle Corporation ainukontrolli omandamine ettevõtja Sun Microsystems üle vastavalt nõukogu määrusele (EÜ) nr 139/2007 (1) ühisturu ja EMP lepinguga kokkusobivaks.
   Oma argumentide toetuseks esitab hageja järgmised väited:
   
                
            
            
               Esiteks märgib hageja, et komisjon hindas Oracle’i pakutud kohustuste olemust vääralt, rikkudes seega EÜ ühinemismääruse artiklit 2 ning komisjoni teatist vastuvõetavate parandusmeetmete kohta (2). Hageja arvates rikkus komisjon õigusnormi, kui liigitas Oracle’i pakutud kümmet hilisema käitumise kohta võetud kohustust vääralt uuteks faktilisteks asjaoludeks, mis õigustavad igasuguste konkurentsialaste vastuväidete tagasivõtmist ning tingimusteta loa andmist.
            
         
                
            
            
               Teiseks märgib hageja, et kuivõrd komisjon jättis komisjoni teatise vastuvõetavate parandusmeetmete kohta kohaldamata ning seega jättis pakutud kohustused turutestimata, siis rikkus komisjon nii olulisi menetlusnorme kui ka hageja õiguspäraseid ootusi, võttes talt võimaluse esitada oma formaalsed seisukohad Oracle’i pakutud kohustuste kohta.
            
         
                
            
            
               Lisaks kuritarvitas komisjon võimu, kui ta liigitas Oracle’i pakutud kohustusi uute faktiliste asjaoludena mitte võetavate kohustustena.
            
         
                
            
            
               Kolmandaks rikkus komisjon EÜ ühinemismääruse artiklit 2, hinnates Oracle’i pakutud kohustuste mõju koondumise järel vääralt, ning seda tehes eiras Euroopa Liidu õigusega komisjonile pandud tõendamisalaseid kohustusi, tehes seega ilmse kaalutlusvea. Seetõttu rikkus komisjon õigusnormi, kui andis EÜ ühinemismääruse artikli 2 alusel koondumiseks loa.
            
         
                
            
            
               Lõpuks märgib hageja, et komisjon tegi pärast Oracle’i ühinemist avatud lähtekoodiga andmebaasi valdkonna teiste konkurentide poolt avaldatava konkurentsisurve hindamisel ilmse kaalutlusvea. Komisjon eksis, leides, et isegi kui Oracle kõrvaldaks ühinemise tulemusel MySQL’i (Sun Microsystems’i põhiline andmebaasiprogramm) turult, asendaksid teised avatud lähtekoodiga andmebaasi programmide müüjad MySQLi avaldatava konkurentsisurve.
            
         
      (1)  Nõukogu 20. jaanuari 2004. aasta määrus (EÜ) nr 139/2004 kontrolli kehtestamise kohta ettevõtjate koondumiste üle (EÜ ühinemismäärus) (EÜT L 24, lk 1; ELT eriväljaanne 08/03, lk 40).
   
      (2)  Komisjoni teatis nõukogu määruse (EÜ) nr 139/2004 ja komisjoni määruse (EÜ) nr 802/2004 seisukohalt vastuvõetavate parandusmeetmete kohta (ELT C 267, lk 1).